Se e je une robe che, tai ultins agns, e à caraterizât la azion politiche dal centridiestre statâl e locâl, e je stade la incapacitât di cjapâ in man cun coraç argoments che aromai a son fondamentâi par vinci lis campagnis eletorâls e guviernâ. Nol è un misteri di fat che dut ce che al trate, par fâ un esempli, di lavôr e di ambient al sedi pratichementri esclusive de çampe, di chê culturâl e di chê politiche. Il teme de autonomie e dal autonomisim nol fâs ecezion: nissun partît di centri diestre (la Leghe Nord e va in ogni câs considerade fûr dai schemis tradizionâi) al è mai rivât a fevelâ di minorancis e di autonomie cence colâ tes banalitâts o tai prejudizis. Il dât al è statâl: lis regjons autonomis (Val di Aoste, Trentin, Friûl Vignesie Julie, Sardegne, Sicilie) a son dutis guviernadis di zontis di centri çampe e chei partîts che, par esempli, a rapresentin lis minorancis linguistichis (Union Valdotaine, Sudtiroler Volkspartei) a àn aromai stabilmentri cjatât tal front progressist l’unic riferiment par podê vê un confront cualificât.
Al è deventât un element struturâl: come che si sint la peraule “autonomie”, “specialitât”, “minorance linguistiche”, il centri diestre al scjampe. Al è stât il centri çampe regjonâl, cuant che al jere vuidât di Riccardo Illy, a passâ une leç su la promozion de lenghe furlane. Sigurementri une norme che e podeve jessi perfezionade, ma di sigûr miôr di chê che a varessin passât i conseîrs che, in chê volte, a jerin tal centri diestre. E al è stât simpri il centri çampe a difindi chê leç dai atacs dal front moderât che, cuant che si fevele di chês robis achì, tant moderât propit nol è… Ancje la narazion de campagne eletorâl des passadis regjonâls e je stade avonde iluminante: de specialitât de nestre regjon e à fevelât cun enfasi la candidade dal centri çampe, invezit il president di prime, di centri diestre, e la sô coalizion a àn finît par concentrâsi suntune lungje liste di robis fatis (e magari no tant sintudis de popolazion), cence frontâ cun coraç l’aspiet plui “golôs” dal nestri jessi part di un Paîs ingredeât come la Italie.
Parcè che al sucêt cussì, al è un misteri che no si risolf cun facilitât. A son resons storichis e altris politichis: la gruesse presince di elements che a fasin riferiment ae diestre sociâl e nazionaliste, une idee di Stât che, fûr di ogni logjiche liberâl, al è eficient dome cuant che al è fuart e inlidrisât, un malintindût sens di internazionalitât che nus fâs crodi che al sedi miôr jentrâ in Europe omologâts a altris 60 milions di talians pluitost che cu la nestre reâl identitât. E pûr, autonomie e ricognossiment des minorancis a varessin di jessi un patrimoni scuasi gjenetic di un moviment che si definìs liberâl e popolâr. O rivi a dî di plui: la plui alte imagjin di un centri diestre moderni e varès di viodisi propit te esaltazion e te atenzion aes comunitâts che si auto organizin e che a definissin lis lôr prioritâts culturâls e educativis. Invezit, denant di un numar altissim di fameis che a sielzin l’insegnament dal furlan a scuele, il centri diestre regjonâl si ustine a no capî e a no cjapâsi a cûr chê che e je une vere bataie di libertât. E al finìs par preferî la sielte stataliste dal insegnament, che e va te direzion contrarie di chê liberâl, chê de sielte individuâl.
Cussì, ancje sul argoment plui “istituzionâl”: invezit di ricognossi e valorizâ la autonomie e la responsabilitât di comunitâts umanis che si ricognossin intune lenghe e intune storie comun, il centri diestre al spose ad implen un neu centralisim incomprensibil, cun epicentri Rome pal nivel statâl e Triest par chel locâl. Cui che al podarès slontanâsi di cheste omologazion e je la Leghe Nord che, dut câs, in chescj agns e à lavorât plui pe costruzion di un partît bon di scambiâ Milan a Rome, pluitost che a une reâl agregazion di fuarcis autonomistis. Vuê la vere domande e jê cemût superâ chescj fats. E chei che, come me, a son convints sostignidôrs dal centri diestre e tal stes timp a son sigûrs che chest al puedi convivi cuntune esperience autonomiste, a àn di cjatâ i struments par fâ un struc, che al semee dificil – ma dome al semee. La classe dirigjente dai partîts principâi si è formade soredut intun ambient un grum caraterizâts e influençâts dal dât statâl. Ancje i sistemis eletorâi di chê che si considere la Seconde Republiche a àn judât a slontanâ ancjemò di plui i politics dai lôr teritoris di riferiment. Il risultât al è che, in chestis cundizions, si è rot ogni leam cu lis tieris di origjin, l’autonomisim e ogni resonament sul so rinfuarciment al devente un ornament plui che une cjarte di zuiâ. La sperance, la uniche pussibile, e je che il grant savoltament che lis elezions a stan a man a man provocant (prime il “boom” di Grillo, daspò chel di Renzi) al puedi puartâ a une roture gjenerazionâl in grât di puartâ in piste oms e feminis bogns di rapresentâ il teritori e la sô specialitât. Che e je une specialitât linguistiche e culturâl, ancjemò prime che economiche e istituzionâl. ❚
Simone Bressan
Centri diestre e autonomisim............
Se e je une robe che, tai ultins agns, e à caraterizât la azion politiche dal centridiestre statâl e locâl, e je stade la incapacitât di cjapâ in man cun coraç argoments che aromai a son fondamentâi par vinci lis campagnis eletorâls e guviernâ. Nol è un misteri di fat che dut ce che al trate, par fâ un esempli, di lavôr e di ambient al sedi pratichementri esclusive de çampe, di chê culturâl e di chê politiche. Il teme de autonomie e dal autonomisim nol fâs ecezion: nissun partît di centri diestre (la Leghe Nord e va in ogni câs considerade fûr dai schemis tradizionâi) al è mai rivât a fevelâ di minorancis e di autonomie cence colâ tes banalitâts o tai prejudizis. Il dât al è statâl: lis regjons autonomis (Val di Aoste, Trentin, Friûl Vignesie Julie, Sardegne, Sicilie) a son dutis guviernadis di zontis di centri çampe e chei partîts che, par esempli, a rapresentin lis minorancis linguistichis (Union Valdotaine, Sudtiroler Volkspartei) a àn aromai stabilmentri cjatât tal front progressist l’unic riferiment par podê vê un confront cualificât.
fur_Latn fur_Latn fur_Latn fur_Latn lmo_Latn fur_Latn fur_Latn